text: Á landsliðnum spælir Irena við nummar 24 á troyggini. Í heimligi kappingi stendur nummar 6 á troyggjuni.
text: #000001
text: Altíð áhugavert og spennandi at fylgja eini heimsmeistarakapping í hondbólti, tí HM-kappingin er so nógv øðrvísi enn EM-kappingarnar. Tú sært í hesum døgum ikki bara europeisk lond, sum flestu spæla sama slag av hondbóltsspæli. Í HM-kappingini sært tú tildømis eisini kvinnur úr Japan, Korea, Afrika og Brazila, sum spæla øðrvísi hondbólt enn vit vanliga síggja. Mánakvøldið sá eg tveir góðar dystir, sum sjáldan áður. Fylgdi fyrst dystinum millum Russland og Spania. Serliga legði eg merki til vinstrahenta russiska spælaran Irenu Bliznova, sum var úrmælingur á vøllinum.
text: #000002
text: Irena Bliznova kann so ómetaliga nógv á hondbóltsvøllinum.
text: #000003
text: Irena bleiv eftir dystin kósin besti spælarin á vøllinum. Hóast 182 høg og vigar fleiri og 70 kilo, so var hon ógvuliga fim, hoppaði høgt, skeyt hart, teknisk snild og var góð í gjøgnumspæli. Hon kundi so ómetaliga nógv í álopsspælinum, sum eg sjáldan havi sæð áður. Irena er 29 ára gomul og spælir við russiska felagnum Lada Togliatti, og verður metta sum tann heilt stóri “lyklaspælarin” á unga russiska landsliðnum, sum er komið til Danmarkar.
text: #000004
text: Eins og nógvir aðrir hondbóltsspælarar, so hevur Irena eisini verið skadd eitt skifti, og var tí ikki við í EM-kappingini í Makedonia. Hon var á russiska landsliðnum, sum vann HM-kappingina í 2005. Russiska liðið tók øll á bóli í fyrsta dystinum, tá liðið knógvaði fyrst Norra við einum máli og síðani í gjárkvøldið Spania við tveimum málum. Liðiið hevur harða verju við stórari breidd, og so hetta skjóta álopsspælið við heilt fáum villum. Veikasta liðið í russisku ketuni er uttan iva málverjarnir, sum ikki enn hava staðið so væl.
text: #000005
text: Seinni mánakvøldið sá eg Frakland og Korea, tvey heilt ymisk lið. Kropssterkar stórar franskar kvinnur, sum skjóta hart og spæla væl, men ímóti teimum smáu, skjótu og teknisku koreansku kvinnunum, komu fronsku kvinnurnar mangan í stórar trupulleikar. Havi áður sæð fleiri koreansk landslið, men ongantíð sæð eitt lið, sum spælir so skjótt, spælararnir flyta seg so skjótt, og har teknikkur er í hásæti. Korea varð snýtt fyri eitt mál, og íslendsku dómararnir og øll, sum sótu við dómaraborðið, eru send til hús.
text: #000006
text: Í dystinum millum Norra og Russlandi segði viðmerkjarin, at vit uttan iva síggja Norra og Russland í HM-finaluni. Men vit skulu ikki avskriva Spania, Makedonia, Korea og Frakland. Nú reypa danir í og so nógv fyri eina altjóða kapping, men eg rokni ikki við Danmark, tí báðir høgrabakkarnir í álopinum hjá Danmark eru smáskaddir, og Danmark hevur onga heimstjørnu á liðnum. Danmark kemur tó víðari í bólkinum, men væl skal ganga, um Danmark vinnur heiðursmerki.
text: #000007
text: Tá eg sá Irenu spæla mánakvøldið, kom eg at hugsa um russiska U17 høgrbakkin, sum var í Føroyum í vár og spældi ímóti Føroyum, Íslandi og Tjekkia. Høg ung vinstrahent genta, sum skeyt óvanliga hart næsta bara við handliðinum. Hesin ungi spælarin minti nógv um Irenu Bliznova.
text: #000008
text: Russiska landsliðið er eisini serligt, tí frákoyrdi landsliðsvenjarin Jevjenij Trefilov, sum var uppsagnur eftir OL-kappingina í 2012, er gravaður framaftur í nýggjari útgávu. Øll bíða í spenninigi, til hann gerst ovursintur og skeldar til høgru og vinstru. Higartil stendur hesin smílandi venjarin og stýrir spælinum. Okkurt má hann duga, tá eitt so stórt hondbóltsland sum Russlandi, setir Trefilov aftur sum venjara. (Vagnur)
text: #000009